पंजाब चुनावः उम्मीदवारों की पहली लिस्ट पर AAP के अंदर कलह शुरू - infighting within aap on first list of candidates for punjab - AajTak
पंजाब चुनावः उम्मीदवारों की पहली लिस्ट पर AAP के अंदर कलह शुरू
आम आदमी पार्टी ने पंजाब विधानसभा चुनावों के लिए 19 उम्मीदवारों की पहली लिस्ट क्या जारी की पार्टी में बवाल ही मच गया. पंजाब में पार्टी के वर्कर और पंजाब से जुड़े सीनियर नेता आरोप लगा रहे हैं कि पार्टी आलाकमान ने दिल्ली में बैठकर इस लिस्ट को फाइनल कर दिया और पार्टी के पंजाब के जमीनी कार्यकर्ताओं की भावनाओं को अनदेखा कर दिया गया.
मोनिका शर्मा/ सतेंदर चौहान चंडीगढ़, 05 August 2016
पार्टी आलाकमान पर कार्यकर्ताओं ने लगाए गंभीर आरोप
खुलकर सामने आई नाराजगी
पार्टी के पंजाब संयोजक सच्चा सिंह जो गुरुवार को उम्मीदवारों की पहली लिस्ट जारी करते समय नदारद थे, उन्होंने अपनी नाराजगी शुक्रवार को मीडिया के सामने खुलकर जाहिर की. उन्होंने इशारों-इशारों में साफ कर दिया कि टिकट जारी करने के दौरान पार्टी की पार्लियामेंट अफेयरर्स कमेटी (पीएसी) ने मनमानी की है और वो पीएसी के फैसले को मानने को मजबूर हैं.
AAP कार्यकर्ताओं ने किया प्रदर्शन
पंजाब में आम आदमी पार्टी में बगावत के सुर पहली लिस्ट आते ही किस कदर मुखर हो गए हैं, वो हाल ही में साफ हो गया. आम आदमी पार्टी के चंडीगढ़ सेक्टर 35 के दफ्तर के बाहर आम आदमी पार्टी के ही कार्यकर्ताओं ने प्रदर्श किया. ये कार्यकर्ता अपने-अपने विधानसभा क्षेत्रों में पैराशूट के जरिए भेजे गए उम्मीदवारों का विरोध कर रहे हैं.
पार्टी के बड़े नेता ने दिया इस्तीफा
पंजाब में आम आदमी पार्टी में बगावती सुर किस कदर बुलंद हो चुके हैं इसका अंदाजा इसी बात से लगाया जा सकता है कि टिकटों के ऐलान से पहले ही पार्टी के पंजाब के सीनियर लीडर और प्रवक्ता हरदीप सिंह किंगरा ने पार्टी के दिल्ली से आए नेताओं पर मनमानी करने और बदसलूकी करने के आरोप लगाते हुए इस्तीफा दे दिया.
नेताओं पर पैसे लेकर टिकट बांटने का आरोप
वहीं पहली लिस्ट आने के साथ ही आम आदमी पार्टी में मची इस जंग पर अकाली दल ने कटाक्ष किया और कहा कि आम आदमी पार्टी के उम्मीदवारों की लिस्ट तैयार करने में पंजाब के नेताओं को पूछा नहीं गया और दिल्ली से आए नेताओं ने पैसे लेकर मन मुताबिक टिकट बांटे है. इस वजह से आम आदमी पार्टी में ये हंगामा मचा है.
शेरगिल ने किया पार्टी का बचाव
वहीं पंजाब में आम आदमी पार्टी में मचे बवाल पर पार्टी के नेता भी खुलकर कुछ कहने से बच रहे हैं. पंजाब में आम आदमी पार्टी के नेता और मोहाली से उम्मीदवार हिम्मत सिंह शेरगिल ने पार्टी का बचाव करते हुए कहा कि 'आप' में सबकुछ ठीक चल रहा है और अक्सर राष्ट्रीय पार्टियों में टिकटों के ऐलान के दौरान मनमुटाव हो जाते हैं और ये कोई बड़ी बात नहीं है. हिम्मत सिंह शेरगिल ने कहा कि अकाली दल आने वाले पंजाब विधानसभा चुनावों में अपनी संभावित हार के डर से आम आदमी पार्टी के अंदरूनी मामलों पर टीका-टिप्पणी करने में लगा है.
सारे अधिकार LG के पास तो चुनाव क्यों: AAP
अधिकारों के लिए सड़क-संसद तक लड़ेगी AAP